b'\n_START_ARTICLE_\nMustaboniitti\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nMustaboniitin pituus on enimmill\xc3\xa4\xc3\xa4n 80\xe2\x80\x9385 cm ja paino noin 9 kg._NEWLINE_Kalan vartalo ja p\xc3\xa4\xc3\xa4 ovat sel\xc3\xa4n puolelta kylkiviivan yl\xc3\xa4puolelta mustat. Mustalla puolella on harmaita pituussuuntaisia raitoja, jotka ulottuvat ensimm\xc3\xa4isen selk\xc3\xa4ev\xc3\xa4 puoliv\xc3\xa4list\xc3\xa4 pyrst\xc3\xb6\xc3\xb6n. Keskiviivan alapuolella vartalo on hopeanharmaa. Vatsaevien ja rintaevien v\xc3\xa4liss\xc3\xa4 on 1\xe2\x80\x932 mustaa pilkkua. P\xc3\xa4\xc3\xa4st\xc3\xa4 vain kiduskannet ovat hopeanharmaat. Ensimm\xc3\xa4inen selk\xc3\xa4ev\xc3\xa4 on sinert\xc3\xa4v\xc3\xa4nharmaa, toinen selk\xc3\xa4ev\xc3\xa4 ja per\xc3\xa4ev\xc3\xa4 ovat ruskehtavanharmaita. Vatsaev\xc3\xa4t ovat hopeanharmaat, rintaev\xc3\xa4t, ev\xc3\xa4kkeet ja pyrst\xc3\xb6ev\xc3\xa4 ovat mustat.\n_START_SECTION_\nLevinneisyys\n_START_PARAGRAPH_\nMustaboniitti on it\xc3\xa4isen Tyynenmeren kala. Sen levinneisyysalue ulottuu Kalifornian San Simeonista Gal\xc3\xa1pagossaarille ja Perun pohjoisosien vesille. Havaijilta on saatu kaksi mit\xc3\xa4 ilmeisimmin harhailevaa yksil\xc3\xb6\xc3\xa4, jotka osoittavat, ett\xc3\xa4 mustaboniitti voi vaellella pitki\xc3\xa4kin matkoja._NEWLINE_Mustaboniitti suosii selv\xc3\xa4sti l\xc3\xa4mpimi\xc3\xa4 meri\xc3\xa4 eik\xc3\xa4 viihdy alle 22\xe2\x80\x9323-asteisissa vesiss\xc3\xa4. Vastakuoriutuneet poikaset vaativat v\xc3\xa4hint\xc3\xa4\xc3\xa4n 26 asteen l\xc3\xa4mp\xc3\xb6tilan. Mustaboniitit muodostavat suuria parvia boniitin ja keltaev\xc3\xa4tonnikalan kanssa.\n_START_SECTION_\nRavinto\n_START_PARAGRAPH_\nMustaboniitti on vahva petokala, jonka ruokavalio muistuttaa useiden sen l\xc3\xa4hisukulaisten ruokavalioita, johon kuuluu lajia itse\xc3\xa4\xc3\xa4n pienempi\xc3\xa4 kaloja, mustekaloja, \xc3\xa4yri\xc3\xa4isi\xc3\xa4 ja niin edelleen. Siisp\xc3\xa4 mustaboniitit kilpailevat ravinnosta muiden petokalojen kanssa.\n_START_SECTION_\nKalastus\n_START_PARAGRAPH_\nMustaboniitilla ei ole suurta taloudellista merkityst\xc3\xa4, joten sit\xc3\xa4 pyyt\xc3\xa4v\xc3\xa4t l\xc3\xa4hinn\xc3\xa4 urheilukalastajat.'